Forsvarsminister forsvunnet på mystisk vis
Ingen har sett Kinas forsvarsminister på en måned. Nå spør verden seg hvor Li Shangfu (65) kan være.  Nesten en måned har gått siden offentligheten sist så Kinas forsvarsminister Li Shangfu (65).  Han ble sist sett i slutten av august.  Men fortsatt finnes det ingen offisiell forklaring på hva som kan ha skjedd med statsråden. På en pressekonferanse i utenriksdepartementet mandag nektet talsperson Mao Ning å svare på et spørsmål om ministeren, og sa at det «ikke var et diplomatispørsmål», rapporterer Guardian. Men flere planlagte møter mellom Li og utenlandske forsvarstjenestemenn er allerede kansellert, og statusen for fremtidige møter er usikker.  For hvor er egentlig forsvarsministeren? Flere forsvinninger Det som skremmer mange er at han ikke er den første av president Xi´Jinpings betrodde tjenestemenn som brått forsvinner.  Utenriksminister Qin Gang er også tilsynelatende brått blitt borte, og er erstattet med en ny.  Midt i juli, da utenriksministeren hadde vært borte i tre måneder, ga et søk på «hvor er Qin Gang» på det kinesiske Google, et ganske suspekt «null treff», skriver Guardian.  Forsvinningene må ses i sammenheng med Kinas pågående kampanje mot korrupsjon, mener Kina-forsker ved NUPI, Hans Jørgen Gåsmyr. – Det har vært en stor opprydding for å få et rent og ubesudlet parti og partiledelse, forklarer han til VG. I partiet, regjeringen og myndighetsapparatet er det mange som blir «tatt» på ulike nivå, ikke bare det høyeste, som vi ser her, påpeker seniorforskeren. – Det uvanlige med dette er at noen som sitter i en så høy posisjon som dette forsvinner.  Fortsatt på departementets nettsider Forsvarsminister Li rakk ikke tjenestegjøre lenge. Han har bare sittet i stillingen siden mars. Også hans forgjenger møtte på problemer før han i hadde rukket å være i jobben ett år.  Både informasjon fra amerikansk etterretning og nyhetsbyrået Reuters hevder at det kan være snakk om mistanke om korrupsjon i forbindelse med anskaffelse av militært utstyr.  Men det kan neppe finnes klare bevis på korrupsjon, forteller NUPI-forsker Gåsemyr. For Gåsemyr har lagt merke til at ministeren ikke har blitt fjernet fra den offisielle kommunikasjonen som går rundt forsvaret, som nettsidene til Forsvarsdepartementet eller oversikten over forsvarsledelsen.  – Hvis de hadde vært noe mer alvorlig, eller om de eventuelt var kommet lenger i en prosess knyttet til mistanke og undersøkelser, hadde han blitt utestengt fra informasjonsflyten, og noen nye hadde kommet inn for ham, sier Gåsemyr til VG.  Husarrest – Hvor kan forsvarsministeren være da? – Det som ofte skjer er at vedkommende blir satt i en slags «hjemmekontor», eller husarrest, med restriksjoner knyttet til bevegelse. Det er Ikke en formell fengsling, men likevel en tydelig frihetsberøvelse, sier forskeren. – Jeg tror man her er i en fase der man samler informasjon, sier Hans Jørgen Gåsemyr. Det er ikke uvanlig når den type saker dukker opp i Kina, at det skjer bak lukkede dører, forklarer han. Det vil si, helt til det blir så alvorlig at det er rettssak på gang. For i Kina snakker man ikke om interne anliggende, forklarer forskeren. – Dette er en del av Kinas måte å opprettholde en intern kontroll på: Å ikke dele informasjon, eller i alle fall ikke dele informasjon før man er sikker på hva som ligger bak og ser konsekvensene av det. Se også Xi Jinping på besøk i Sør-Afrika:
Kinas forsvarsminister, Li Shangfu, har ikke blitt sett på nesten en måned og det er ingen offisiell forklaring på hans fravær.  Flere planlagte møter med utenlandske forsvarstjenestemenn er kansellert og statusen for fremtidige møter er usikker. Forsvarsministerens forsvinning følger også etter den uforklarlige fraværet til Kinas utenriksminister, Qin Gang. Forsker Hans Jørgen Gåsemyr mener at forsvinningene kan være relatert til Kinas pågående kampanje mot korrupsjon.